**20th EUROPEAN CORPORATE GOVERNANCE CONFERENCE, MALTA, 4.5.2017**

V rámci Tria predsedajúcich krajín Rady Európskej únie od januára 2016 do júna 2017, prevzal polročné predsedníctvo ďalší nováčik – Malta. Po Slovensku to bola druhá krajina, pre ktorú znamenalo predsedníctvo historickú premiéru. Spoločný program Tria: Holandsko – Slovensko – Malta, bol zameraný na tieto oblasti:

1. Zamestnanosť, rast, konkurencieschopnosť

2. Únia chrániaca všetkých občanov

3. Energetická únia s pokrokovou klimatickou politikou

4. Sloboda, bezpečnosť a spravodlivosť

5. Únia ako silný globálny hráč

Na základe tohto spoločného programu vypracovala každá z trojice krajín vlastný, podrobnejší šesťmesačný program. Rotujúce predsedníctvo Rady EÚ prevzala Malta 1. januára 2017.

Pre oblasť správy a riadenia spoločností pripadla tejto krajine významná udalosť, ktorou bolo usporiadanie výročnej – 20. Európskej konferencie Corporate Governance. Po predchádzajúcom úspechu slovenskej konferencie, ktorú poriadala Stredoeurópska asociácia správy a riadenia spoločností (CECGA) s podporou svojich členov, Ministerstva financií SR a Ministerstva spravodlivosti SR, to bola pre Maltu výzva, ktorú zvládla na výbornú.

Konferencia, **“20th European Corporate Governance Conference”**, s názvom ***“Innovation and Digitalisation in Company Law: Risks for Corporate?”*** sa konala 4. mája 2017 v St. Julian’s, na Malte.

Z členov asociácie CECGA sa konferencie zúčastnili predsedníčka Správnej rady pani Elena Kohútiková, výkonná riaditeľka pani Barbora Lazárová, predseda Prípravného výboru Kódexu správy spoločností s majetkovou účasťou štátu pán Peter Hajduček a člen tohto výboru pán Andrej Naščák.

Konferenciu otvoril hostiteľ konferencie, riaditeľ maltského „*Institude of Directors“,* pán Edwin Ward. Prostredníctvom video nahrávky sa účastníkom prihovorila eurokomisárka pani Věra Jourová, ktorá vyzdvihla prínos novely smernice Európskej komisie o právach akcionárov. Táto smernica bola schválená a vydaná v máji 2017 a v priebehu dvoch rokov bude implementovaná do národných legislatív. Smernicou sa zvyšujú požiadavky na transparentnosť konania inštitucionálnych investorov, ako aj transparentnosť v oblasti odmeňovania členov orgánov spoločností. Smernica tiež zabezpečuje lepšie uplatňovanie práv akcionárov a širšie uplatňovanie elektornickej komunikácie medzi orgánmi spoločnosti a jej akcionármi. Cieľom uvedených zmien je vytvorenie dlhodobo udržateľnej hodnoty spoločnosti.

V prvom paneli ***„Long term value creation. Determine the future of our economic and political systems“***, ktorý moderoval pán Edwin Ward,speakri podporili zmeny, ktoré prináša nová smernica o právach akcionárov, ale tiež sa zamýšľali nad tým kto kreuje, resp. má kreovať kultúru v podnikaní**,** regulátori alebo spoločnosti? Spoločnosti začínali ako podnikatelia a tí stále musia prekonávať veľmi veľa administratívnych prekážok. Národné vlády by sa mali zamerať na podnikateľov a spoločnosti, vytvoriť podmienky na vznik nových investičných spoločností a zmenšiť priepasť medzi spoločnosťami a vládou. Je potrebné stanoviť kultúru podporujúcu dlhodobé rozhodnutia, pretože stále prevažujú krátkodobé rozhodnutia zamerané na okamžitý profit. Princípy Corporate Governance majú zostať otvorenou otázkou, majú sa postupne vyvíjať, byť flexibilné a proporčné, zohľadňujúce špecifiká spoločností z pohľadu ich veľkosti a pôsobnosti.

Z pléna zaznela otázka či môžu byť spoločnosti dobre spravované aj bez zásahu regulátorov a politikov? Regulátori by mali najprv zisťovať ako sú spravované dobre fungujúce spoločnosti a až potom regulovať. V budúcnosti by malo dôjsť k posunu od súčasného prístupu uplatňovania princípov Corporate Governance ***„comply or explain“*** k prístupu ***„apply and explain“***.

Pani Kiyomi Saito z Japonska sa vyjadrila k uplatňovaniu požiadavky na zabezpečenie *„gender diversity“* v orgánoch spoločností. Požiadavka sa v Japonsku uplatňuje, ale pokiaľ má o pozíciu v orgánoch spoločnosti záujem žena, musí byť v prvom rade plachá a nesmelá, pôvabná a príjemná a spolu so životopisom musí zaslať aj fotografiu.

Moderátor panelu pán Edwin Ward sa spýtal panelistov, ktoré spoločnosti považujú za „hviezdy“ z pohľadu ich dlhodobo udržateľnej hodnoty. Uviedli napr. spoločnosť SONY, ale poukázali aj na nevyhnutnú dynamiku a určitý chaos, vďaka ktorému sa „hviezdy“ menia, ako napr. NOKIA, ktorá bola dlho považovaná za stálicu medzi „hviezdami“. Zhodli sa na tom, že pre model dlhodobo udržateľnej hodnoty spoločností sú kľúčoví finanční sprostredkovatelia.

Druhý panel ***„Rebuilding Trust with Corporate Governance“*** moderoval riaditeľ britského *„Intitute of Directors“* pán Stephen Martin a požiadal speakrov, aby sa pokúsili pomenovať dôvody nedôvery verejnosti v podnikanie. Zhodli sa, že množstvo legislatívy a tzv*. „soft laws“* zmenšuje kompetencie manažérov spoločností a znižuje ich iniciatívnosť pri riadení spoločností. Momentálne nie je potrebné produkovať ďalšie zákony a usmernenia, je potrebné počkať na výsledky implementácie novej smernice o právach akcionárov a potom sa uvidí či je potrebná ďalšia regulácia. Dôležitá je dôveryhodnosť, spoľahlivosťa legitimita členov orgánov spoločností, a tie majú byť presadzované, podporované a zverejňované, aby sa zvyšovala dôvera verejnosti v podnikanie. Spoločnosti majú sledovať vývoj na trhu a načúvať požiadavkám trhu. Transparentnosť v oblasti odmeňovania členov orgánov je populárna, lebo často slúži na šírenie klebiet na finančnom trhu.

Speakri sa zhodli na tom, že najefektívnejšia cesta k zvýšeniu dôvery verejnosti v podnikanie je maximálna transparentnosť a verejné sankcionovanie v prípade, že dôjde k zlyhaniu manažérov alebo členov orgánov spoločností.

Tretí panel ***„Corporate Governance and CSR: Holding the balance between corporate and social“*** moderovala pani Susanne Knöfel z DG Justice Európskej komisie. Speakri podporili význam CG aj CSR, dôležité je nájsť spôsob, aby spoločnosti dodržiavali ich princípy. Princípy CSR sú medzi spoločnosťami populárnejšie, lebo je jednoduchšie podporiť napr. ochranu životného prostredia a patrične to spropagovať, ako pravidelne transparentne reportovať o správe a výsledkoch spoločnosti. Je potrebné, aby si manažéri spoločností a členovia orgánov spoločnosti vedeli zodpovedať otázku prečo robia to čo robia. Je dôležité vedieť zodpovedať túto otázku. Viacerí speakri zdôraznili, že komunity získávajú väčší význam ako spoločnosti/podniky. Komunity žien alebo mladých ľudí majú väčší vplyv na dianie v spoločnosti ako spoločnosti/podniky. Je potrebné oceňovať ľudí, komunity a nie len spoločnosti/podniky.

Z pléna zaznela otázka: Ako je možné dosiahnuť dlhodobú udržateľnosť hodnoty spoločnosti? Speakri sa zhodli na tom, že pri každej inestícii by investori, potenciálni akcionári spoločnosti, mali mať čo najviac informácií o rizikách a príležitostiach vyplývajúcich z tzv***.*** *„ESG issues“ (Enviromental, Social and Governance Issues).*

Štvrtý panel ***„Digitalization and Innovation: Building competitive advantage“*** moderovala predsedníčka ECGCN pani Leena Linnainmaa, ktorá vyzvala speakrov, aby účastníkom predstavili vývoj v oblasti digitalizácie fungovania kapitálových trhov. V súčasnosti prebieha ďalšia elektronizácia prepojenia centrálnych depozitárov cenných papierov, veľa času a prostriedkov sa vynakladá na kybernetickú bezpečnosť všetkých účastníkov trhu, ako aj na možnosti elektronických foriem reportovania spoločností vo vzťahu k regulátorom, akcionárom a všetkým zainteresovaným stranám.

Skvalitňovanie a zvyšovanie bezpečnosti komunikačných technológií v budúcnosti umožní, aby spoločnosti reportovali o dôležitých skutočnostiach kontinuálne, a nie len na štrťročnej báze, čo prispeje k spoľahlivosti trhu a bezpečnosti investícií.

Piaty panel ***„The 20. European Corporate Governance Conference: A milestone for the Corporate Governance history“*** moderovala pani Elizabeth Krahulecz z EY Brusel. Pri príležitosti 20. výročia konania Európskej konferencie Corporate Governance bol posledný panel venovaný krátkej rekapitulácii minulých konferencií a posunu vo vnímaní témy Corporate Governance za posledných 13 rokov. Prvú konferenciu tohto typu zorganizovalo Holandsko v roku 2004 počas svojho predsedníctva Rade Európskej únie. V založenej tradícii pokračovali ďalšie predsedajúce krajiny (2005 – Luxemburgsko a Veľká Británia), ale v ďalších rokoch nie každá predsedajúca krajina sa podujala zorganizovať konferenciu, v rokoch 2006, 2008, 2009, 2011 a 2015 konferenciu zorganizovala len jedna z predsedajúcich krajín a v roku 2012 žiadna, preto sa po 13 rokoch konala 20. a nie 26. konferencia. Napriek tomu sa konferencia teší stabilnému záujmu, pravidelne sa jej zúčastňuje 200 až 250 delegátov zo všetkých krajín Európskej únie, Spojených štátov, Kanady, Japonska a ďalších krajín sveta, ktorí sa zaujímajú o vývoj v oblasti Corporate Governance. Aktuálne témy obvykle prezentujú špecialisti z Európskej komisie, OECD, ECGI, ecoDa, predstavitelia národných IoD a ďalší špecialisti z rôznych oblastí pôsobenia. Prezentácie a diskusie, ktoré odznejú na konferenciách sú dôležitým zdrojom inšpirácie, poznatkov a potrieb z praxe pre regulátorov, politikov a tvorcov smerníc, usmernení a národnej legislatívy.

Ďalšia, 21. European Corporate Governance Conference sa bude konať **4.– 5.9.2017 v Talline.**

Medzitým DG Justice Európskej komisie organizuje konferenciu ***„EU Corporate Governance in XXI century“*** **26.6.2017 v Bruseli**. Konferencia bude rozdelená do dvoch panelov:

1. Ako môže používanie moderných technológií zefektívniť Corporate Governance?
2. Ako môže moderné Corporate Governance pomôcť spoločnostiam čeliť výzvam XXI. Storočia?

Viac informácií o pripravovanej konferencii nájdete tu:

<http://ec.europa.eu/newsroom/just/item-detail.cfm?item_id=58322>